b'\n_START_ARTICLE_\nBenn Pitman\n_START_PARAGRAPH_\nBenn Pitman (1822\xe2\x80\x931910) oli englantilais-yhdysvaltalainen pikakirjoittaja. H\xc3\xa4n opetti pikakirjoitusta, julkaisi pikakirjoituskirjoja ja -lehti\xc3\xa4, ja toimi my\xc3\xb6s eri taideaineiden opettajana._NEWLINE_Pitman kouluttautui arkkitehdiksi, mutta omistautui pian pikakirjoitukselle. Kymmenen vuoden ajan 1843\xe2\x80\x931852 h\xc3\xa4n kiersi ymp\xc3\xa4ri Britanniaa opettamassa veljens\xc3\xa4 Isaac Pitmanin kehitt\xc3\xa4m\xc3\xa4\xc3\xa4 pikakirjoitusj\xc3\xa4rjestelm\xc3\xa4\xc3\xa4. Eri kaupunkeja kertyi kolmisenkymment\xc3\xa4, ja kussakin h\xc3\xa4n viipyi yhdest\xc3\xa4 kuuteen kuukautta._NEWLINE_Veljens\xc3\xa4 pyynn\xc3\xb6st\xc3\xa4 Pitman muutti vuonna 1853 Yhdysvaltoihin levitt\xc3\xa4m\xc3\xa4\xc3\xa4n pikakirjoitusj\xc3\xa4rjestelm\xc3\xa4\xc3\xa4 sinnekin. H\xc3\xa4n asettui Cincinnatiin Ohioon, ja perusti sinne pikakirjoituskoulun nimelt\xc3\xa4\xc3\xa4n Phonographic Institute. Pitman julkaisi pikakirjoituslehte\xc3\xa4 ja pikakirjoitusoppaita, joita myytiin kaikkiaan satojatuhansia kappaleita. H\xc3\xa4n toimi pikakirjoittajana useissa tunnetuissa oikeudenk\xc3\xa4ynneiss\xc3\xa4, muun muassa presidentti Lincolnin murhaoikeudenk\xc3\xa4ynniss\xc3\xa4, ja julkaisi n\xc3\xa4ist\xc3\xa4 painettuja oikeudenk\xc3\xa4yntiraportteja._NEWLINE_1870-luvulta l\xc3\xa4htien Pitman luennoi Cincinnatin yliopistossa taiteesta ja kirjankuvitusmenetelmist\xc3\xa4.'